b'\n_START_ARTICLE_\nHugo Eckener\n_START_SECTION_\nZeppelinien aikakauden sanansaattaja\n_START_PARAGRAPH_\nEckener t\xc3\xa4hdensi ilmailussa etuk\xc3\xa4teissuunnittelua ja ehdotonta turvallisuusajattelua, jossa riskien otolla kaupallisista tai poliittisista syist\xc3\xa4 ei ollut sijaa. H\xc3\xa4nen komennossaan yhti\xc3\xb6ll\xc3\xa4 oli erinomainen turvallisuushistoria ilman vakavia onnettomuuksia. Weimarin tasavallassa h\xc3\xa4n nautti suurta arvostusta, ja h\xc3\xa4nt\xc3\xa4 pyydettiin politiikkaan. H\xc3\xa4n oli valmis asettumaan ehdolle vuoden 1932 presidentivaaleissa, mutta vet\xc3\xa4ytyi Paul von Hindenburgin jatkokauden hyv\xc3\xa4ksi._NEWLINE_Eckenerin alaisuudessa rakennettiin ja otettiin liikenteeseen ensimm\xc3\xa4inen kaupallinen mannertenv\xc3\xa4linen ilma-alus LZ 127 Graf Zeppelin (1928). H\xc3\xa4n oli komentajan ominaisuudessa mukana ilmalaivan enn\xc3\xa4tyslennoilla Atlantin yli (1928), maailman ymp\xc3\xa4ri (1929) ja pohjoisnavalle 1931. N\xc3\xa4iden uskaliaiden ja menestyksekk\xc3\xa4iden matkojen ansiosta Eckener oli jonkin aikaa maailman tunnetuimpia henkil\xc3\xb6it\xc3\xa4.\n_START_SECTION_\nToisinajattelija\n_START_PARAGRAPH_\nEckener valvoi viel\xc3\xa4 LZ 129 Hindenburgin rakennust\xc3\xb6it\xc3\xa4 ja koelentoja, mutta kielteinen suhtautuminen uusiin vallanpit\xc3\xa4jiin, natseihin, johti h\xc3\xa4nen sivuuttamiseensa todellisesta p\xc3\xa4\xc3\xa4t\xc3\xb6ksenteosta ilmailuministeri G\xc3\xb6ringin 1935 perustamassa kansallisessa Deutsche Zeppelin-Reederei -yhti\xc3\xb6ss\xc3\xa4. Eckener n\xc3\xa4ki zeppelinit kansojenv\xc3\xa4lisen yst\xc3\xa4vyyden airuina, toisin kuin kansallissosialistinen hallinto, joka halusi suurten ilmalaivojen julistavan Saksan valtakunnan ylivertaisuutta. H\xc3\xa4net korvattiin hiljaisuudessa natsien tavoitteille my\xc3\xb6t\xc3\xa4mielisemm\xc3\xa4ll\xc3\xa4 Ernst Lehmannilla. Eckenerin nauttima suosio ja kuuluisuus kuitenkin suojelivat h\xc3\xa4nt\xc3\xa4 vakavammilta seurauksilta.\n_START_SECTION_\nViimeiset vuodet\n_START_PARAGRAPH_\nSuurten ilmalaivojen aikakausi p\xc3\xa4\xc3\xa4ttyi Hindenburgin tuhoon Lakehurstissa 1937, ja toinen maailmansota lopetti siviililiikenteen muihin maanosiin. Sota-ajan Hugo Eckener vietti syrj\xc3\xa4ss\xc3\xa4 politiikasta ja aktiivisesta el\xc3\xa4m\xc3\xa4st\xc3\xa4. Menetetty\xc3\xa4\xc3\xa4n talonsa ilmapommituksissa Eckener asettui asumaan tytt\xc3\xa4rens\xc3\xa4 luokse Konstanziin._NEWLINE_Sodanj\xc3\xa4lkeisess\xc3\xa4 maailmassa ilmalaivoista ei en\xc3\xa4\xc3\xa4 ollut Eckenerin mielest\xc3\xa4 haastajiksi ilmaa raskaammille matkustalentokoneille. Vuonna 1945 h\xc3\xa4n palasi vanhaan ammattiinsa toimittajaksi vastaperustettuun p\xc3\xa4iv\xc3\xa4lehteen nimelt\xc3\xa4 S\xc3\xbcdkurier. H\xc3\xa4nen omael\xc3\xa4m\xc3\xa4kertansa Im Zeppelin \xc3\xbcber L\xc3\xa4nder und Meere ilmestyi vuonna 1949._NEWLINE_Hugo Eckener kuoli 86-vuotiaana kotonaan Friedrichshafenissa Bodenj\xc3\xa4rven rannalla 14. elokuuta 1954.'